Video: Passasiers spring uit brandende bus | Maroela Media
Die uitgebrande bus. Foto: Rescue Care
Buspassasiers moes Maandagaand inderhaas by die ruite van die voertuig uitspring nadat die bus op die M1 by Savannah Park in Durban aan die brand geslaan het.
Garrith Jamieson, woordvoerder van Rescue Care-paramedici, sê dié ambulansdienste is omstreeks 18:00 saam met verskeie ander nooddienste na die toneel ontbied. By hul aankoms het hulle die bus reeds in ligte laaie in die pad aangetref. Passasiers en omstanders het verslae staan en kyk hoe die bus deur die vlamme verwoes word.
"Die bus was vol passasiers toe die voorval gebeur het, maar net ongeveer tien passasiers is beseer. Die beserings was gering – meestal mense wat vir rookinaseming behandel moes word of passasiers wat kneus- en skaafplekke opgedoen het toe hulle uit die bus uitgespring het om aan die vlamme te ontsnap," sê Jamieson.
Die beseerdes is op die toneel behandel voordat hulle na nabygeleë hospitale en klinieke geneem is.
Jamieson sê hoewel die oorsaak van die brand nog nie bekend is nie, word vermoed dat dit deur 'n meganiese probleem veroorsaak is. Hy het bevestig die bus was nie in 'n ongeluk betrokke nie.
Die M1 is vir 'n geruime tyd gesluit terwyl owerhede op die toneel besig was.
Durban In die nuus video
Opskrif moet lees : Video : Passasiers kyk hoe bus brand.
Ja en as hoërskool seuns baklei is Lesufi geskok om te sien ander staan net en toekyk en haal hulle nie uitmekaar nie.